CELEX: 32021R0078
Language: lv
Date: 2021-01-27 00:00:00
Title: Komisijas Īstenošanas regula (ES) 2021/78 (2021. gada 27. janvāris), ar kuru groza Īstenošanas regulu (ES) 2020/600, ar ko attiecībā uz konkrētiem pasākumiem Covid-19 pandēmijas izraisītās krīzes risināšanai atkāpjas no Īstenošanas regulas (ES) 2017/892, Īstenošanas regulas (ES) 2016/1150, Īstenošanas regulas (ES) Nr. 615/2014, Īstenošanas regulas (ES) 2015/1368 un Īstenošanas regulas (ES) 2017/39

28.1.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 29/5
               
            
         KOMISIJAS ĪSTENOŠANAS REGULA (ES) 2021/78
         (2021. gada 27. janvāris),
         ar kuru groza Īstenošanas regulu (ES) 2020/600, ar ko attiecībā uz konkrētiem pasākumiem Covid-19 pandēmijas izraisītās krīzes risināšanai atkāpjas no Īstenošanas regulas (ES) 2017/892, Īstenošanas regulas (ES) 2016/1150, Īstenošanas regulas (ES) Nr. 615/2014, Īstenošanas regulas (ES) 2015/1368 un Īstenošanas regulas (ES) 2017/39
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 54. pantu,
         tā kā:
         
                     (1)
                  
                  
                     Ar Komisijas Īstenošanas regulu (ES) 2020/600 (2) tika ieviestas vairākas atkāpes no spēkā esošajiem noteikumiem arī vīna nozarē, šo atkāpju mērķis bija sniegt atspaidu vīna nozares uzņēmumiem, lai palīdzētu tiem pārvarēt Covid-19 pandēmijas ietekmi. Tomēr, neraugoties uz šo pasākumu lietderību, vīna tirgus nav spējis atgūt līdzsvaru starp piedāvājumu un pieprasījumu, un nav gaidāms, ka pašreizējās pandēmijas dēļ to īstermiņā vai vidējā termiņā izdosies atgūt.
                  
               
                     (2)
                  
                  
                     Turklāt lielākajā daļā dalībvalstu un visā pasaulē turpinās Covid-19 pandēmijas novēršanai ieviestie pasākumi. Minētie pasākumi ietver ierobežojumu noteikšanu attiecībā uz cilvēku skaitu sabiedriskos sarīkojumos un svinībās, kā arī iespējām ēst un dzert ārpus mājām. Dažos apgabalos turpina piemērot pārvietošanās ierobežojumus, tos papildina sabiedrisko un privāto pasākumu atcelšana. Minēto ierobežojumu domino efekts ir vēl vairāk samazinājis vīna patēriņu Savienībā un ir atzīts par iemeslu vīna eksporta samazinājumam uz trešām valstīm. Bez tam neskaidrība par krīzes ilgumu, kas, visticamāk, turpināsies arī pēc 2020. gada beigām, rada ilgtermiņa kaitējumu Savienības vīna nozarei, jo maz ticams, ka vīna patēriņš izlīdzināsies, turklāt eksporta tirgi tiks zaudēti. Šo faktoru kombinācija ļoti negatīvi ietekmē cenu noteikšanu Savienības vīna tirgū. Krājumi, kas 2019.–2020. tirdzniecības gada sākumā jau bija rekordlieli, ir palielinājušies. Visbeidzot, 2020. gadā gaidāmā lielā raža, kas pēc prognozēm 2019. gada ražu varētu pārsniegt par aptuveni 10 miljoniem hektolitru vīna, tikai vēl vairāk pasliktinās situāciju.
                  
               
                     (3)
                  
                  
                     Tādējādi, ņemot vērā, ka ierobežojumi, ko dalībvalstis ieviesušas Covid-19 pandēmijas novēršanai, ir ieilguši un tie ir jāsaglabā, ir saasinājušies nopietni ekonomiskas traucējumi galvenajos vīna noieta tirgos un no tiem izrietošā negatīvā ietekme uz vīna pieprasījumu.
                  
               
                     (4)
                  
                  
                     Ņemot vērā šos īpaši smagos tirgus traucējumus un aizvien sarežģītākos apstākļus vīna nozarē, kuru pamatā ir ASV 2019. gada oktobrī noteiktie tarifi Savienības vīnu importam un kurus turpina pasaules mēroga Covid-19 pandēmijas dēļ noteiktie ierobežojumi, Savienības vīna nozares uzņēmēji joprojām saskaras ar ārkārtējām grūtībām. Tāpēc vīna nozarei ir nepieciešama turpmāka palīdzība.
                  
               
                     (5)
                  
                  
                     Tiek uzskatīts, ka ir būtiski turpināt īstenot ar Īstenošanas regulu (ES) 2020/600 ieviestos pasākumus krīzes pārvarēšanai Savienības vīna nozarē, lai nodrošinātu dalībvalstīm un uzņēmējiem nepieciešamo elastību atbalsta programmu īstenošanai Savienības vīna nozarē. It īpaši iespēja dalībvalstīm ieviest izmaiņas attiecīgajās valsts programmās, kad vien tas ir vajadzīgs gada laikā, ir ļāvusi dalībvalstīm ātri reaģēt uz pēdējo mēnešu ārkārtas apstākļiem un iesniegt izmaiņas attiecīgajās atbalsta programmās, tiklīdz tas tiek uzskatīts par nepieciešamu. Šī elastība ir ļāvusi dalībvalstīm ieviest jaunus pasākumus, optimizēt jau ieviestos pasākumus un, ņemot vērā straujās izmaiņas tirgū, vajadzības gadījumā pielāgot pasākumus daudz biežāk. Turklāt elastība, kas ieviesta attiecībā uz priekšlaicīgas ražas novākšanas pasākumu, ir devusi uzņēmējiem laiku, kas ir nepieciešams, lai plānotu pasākumu un atrastu vajadzīgo darbaspēku darbam sarežģītajos apstākļos, kas izriet no Covid-19 pandēmijas.
                  
               
                     (6)
                  
                  
                     Tā kā paredzams, ka Covid-19 pandēmija turpināsies arī pēc 2020. gada beigām un ievērojamu daļu laika no 2021. finanšu gada, tiek uzskatīts, ka pasākumu piemērošana jāpagarina visā 2021. finanšu gada laikā.
                  
               
                     (7)
                  
                  
                     Turklāt, ņemot vērā grūtības, kas radušās valsts atbalsta programmu pārvaldībā pašreizējās Covid-19 pandēmijas laikā, dažas dalībvalstis ir ziņojušas, ka tās nav varējušas atkārtoti izvērtēt vienības izmaksu standarta shēmas, ko minētajās programmās piemēro īpašiem pasākumiem un kas noteiktas, ievērojot Komisijas Īstenošanas regulas (ES) 2016/1150 (3) 24. panta 1. punktu. Tāpēc 2020., 2021. un 2022. gadā dalībvalstīm vajadzētu būt iespējai pagarināt periodu, kurā veic šo shēmu atkārtotu izvērtēšanu, no katra otrā gada pēc pēdējiem aprēķiniem, kā paredzēts minētās regulas 24. panta 3. punktā, līdz ceturtajam gadam pēc pēdējiem aprēķiniem. Lai nepieļautu diskrimināciju, šī elastība būtu jāpiemēro ar atpakaļejošu spēku no Īstenošanas regulas (ES) 2020/600 spēkā stāšanās dienas.
                  
               
                     (8)
                  
                  
                     Tāpēc Īstenošanas regula (ES) 2020/600 būtu attiecīgi jāgroza.
                  
               
                     (9)
                  
                  
                     Lai izvairītos no traucējumiem to pasākumu īstenošanā, kuru mērķis ir pārvarēt krīzi Savienības vīna nozarē, un nodrošinātu netraucētu pāreju no viena finanšu gada uz otru, šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī, un šī regula būtu jāpiemēro ar atpakaļejošu datumu no 2020. gada 16. oktobra.
                  
               
                     (10)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1. pants
            Grozījumi Īstenošanas regulā (ES) 2020/600
            Īstenošanas regulas (ES) 2020/600 2. pantu groza šādi:
            
                        1)
                     
                     
                        panta 1. punktu aizstāj ar šādu:
                        
                           “1.   Atkāpjoties no Īstenošanas regulas (ES) 2016/1150 2. panta 1. punkta, attiecībā uz pasākumiem, kas minēti Regulas (ES) Nr. 1308/2013 45. panta 1. punkta a) apakšpunktā un 46.–52. pantā, vajadzības gadījumā 2020. un 2021. finanšu gadā, bet ne vēlāk kā 2021. gada 15. oktobrī, dalībvalstis var ieviest izmaiņas savās valsts atbalsta programmās vīna nozarē, kā minēts Regulas (ES) Nr. 1308/2013 41. panta 5. punktā.”;
                        
                     
                  
                        2)
                     
                     
                        panta 2. punkta ievadfrāzi aizstāj ar šādu:
                        
                           “2.   Atkāpjoties no Īstenošanas regulas (ES) 2016/1150 8. panta, 2020. un 2021. finanšu gadā dalībvalstis var:”;
                        
                     
                  
                        3)
                     
                     
                        pantam pievieno šādu 3. punktu:
                        
                           “3.   Atkāpjoties no Īstenošanas regulas (ES) 2016/1150 24. panta 3. punkta, 2020., 2021. un 2022. gadā dalībvalstis, vēlākais ceturtajā gadā pēc pēdējiem aprēķiniem, atkārtoti izvērtē minētā panta 1. punktā paredzētos aprēķinus un vajadzības gadījumā koriģē sākotnēji noteiktās vienības izmaksu standarta shēmas.”
                        
                     
                  
         
            2. pants
            Stāšanās spēkā un piemērošana
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2020. gada 16. oktobra. Taču regulas 1. panta 3. punktu piemēro no 2020. gada 4. maija.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 27. janvārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  Komisijas Īstenošanas regula (ES) 2020/600 (2020. gada 30. aprīlis), ar ko attiecībā uz konkrētiem pasākumiem Covid-19 pandēmijas izraisītās krīzes risināšanai atkāpjas no Īstenošanas regulas (ES) 2017/892, Īstenošanas regulas (ES) 2016/1150, Īstenošanas regulas (ES) Nr. 615/2014, Īstenošanas regulas (ES) 2015/1368 un Īstenošanas regulas (ES) 2017/39 (OV L 140, 4.5.2020., 40. lpp.).
         
            (3)  Komisijas Īstenošanas regula (ES) 2016/1150 (2016. gada 15. aprīlis), kurā izklāstīti noteikumi par Eiropas Parlamenta un Padomes Regulas (ES) Nr. 1308/2013 piemērošanu valsts atbalsta programmām vīna nozarē (OV L 190, 15.7.2016., 23. lpp.).